ORDE do 27 de xuño de 2014 pola que se autoriza a apertura e o funcionamento do Centro Autorizado de Ensinanzas Deportivas Cenafe, de Vigo (Pontevedra).
Consellería de Cultura, Educación e Ordenación Universitaria — III. Outras disposicións — 23/07/2014

O representante da titularidade do Centro Autorizado de Ensinanzas Deportivas Cenafe, de Vigo, solicita autorización para impartir as ensinanzas conducentes á obtención do título de técnico deportivo e técnico deportivo superior en Fútbol, reguladas polo Decreto 353/2003, do 11 de setembro, e polo Decreto 372/2003, do 16 de setembro.
O Real decreto 1363/2007, do 24 de outubro, establece a ordenación xeral das ensinanzas deportivas de réxime especial.
O Decreto 410/2003, do 6 de novembro, regula os requisitos e o procedemento para a autorización a centros privados e a centros públicos que non sexan de titularidade da Consellería de Cultura, Educación e Ordenación Universitaria para impartir ensinanzas de técnicos deportivos na Comunidade Autónoma de Galicia, norma desenvolvida polas ordes desta consellería do 12 de abril de 2004 e do 23 de abril de 2004, nas cales se determinan o procedemento de autorización e os requisitos mínimos dos espazos administrativos e docentes xenéricos con que deben contar os centros.
Por isto, por proposta da Dirección Xeral de Centros e Recursos Humanos,
Primeiro. Autorizar a apertura e funcionamento do Centro Autorizado de Ensinanzas Deportivas Cenafe, que queda configurado como se sinala a continuación:
Denominación xenérica: Centro Autorizado de Ensinanzas Deportivas.
Denominación específica: Cenafe.
Código do centro: 36024847.
Titular: Miguel Ángel Galán Castellanos.
Domicilio: As Lagoas, Marcosende, s/n.
Localidade: Vigo.
Código postal: 36130.
Concello: Vigo.
Provincia: Pontevedra.
Ensinanzas que se autorizan:
Grao medio: ensinanzas conducentes á obtención do título de técnico deportivo en Fútbol. 4 unidades de 30 postos escolares cada unha.
Grao superior: ensinanzas conducentes á obtención do título de técnico deportivo superior en Fútbol. 1 unidade de 30 postos escolares.
Segundo. Antes da posta en funcionamento das ensinanzas que se autorizan, a Xefatura Territorial da Consellería de Cultura, Educación e Ordenación Universitaria de Pontevedra, logo do informe do Servizo Territorial de Inspección Educativa, aprobará expresamente a relación de persoal que impartirá docencia no dito centro, así como o equipamento adecuado.
Terceiro. Esta orde dará lugar á correspondente inscrición no Rexistro de Centros da Comunidade Autónoma de Galicia.
Cuarto. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 27 de xuño de 2014